SET เปิดร่วง 1.29% โบรกฯคาดหุ้นบลูชิพดิ่งหนัก-ต่างชาติขายต่อเนื่อง
SET เปิดร่วง 12.69 จุด หลุด 1,400 จุด ฝ่ายวิจัย บล.เคที ซีมิโก้คาดแนวรับถัดไป 1,392-1,388 จุด ดัชนี SET เปิดภาคเช้า ณ เวลา 10.06 น.อยู่ที่ 1,390.09 จุด ปรับลง 18.23 จุด หรือ 1.29% มูลค่าซื้อขายที่ 5,288.97 ล้านบาท
13 ส.ค. 2558

ผู้สื่อข่าวรายงานว่า ดัชนี SET เปิดภาคเช้า ณ เวลา 10.06 น.อยู่ที่ 1,390.09 จุด ปรับลง 18.23 จุด หรือ 1.29% มูลค่าซื้อขายที่ 5,288.97 ล้านบาท
โดยการปรับตัวดังกล่าวสอดคล้องกับที่นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยว่า ตลาดหุ้นไทยเช้านี้คาดว่าจะปรับตัวลงก่อน สวนทางตลาดหุ้นอื่นในภูมิภาคเอเชียที่ส่วนใหญ่จะรีบาวน์ขึ้นหลังจากที่เมื่อวานนี้ได้ปรับตัวลงไปแล้ว
โดยคาดว่าหุ้นบลูชิพจะนำดิ่ง จาก Flow ที่ขายต่อ โดยเฉพาะหุ้นที่เกี่ยวข้องกับการส่งออกไปจีน หรือทำธุรกิจเกี่ยวกับจีนจะปรับตัวลงก่อน เนื่องจากการปรับค่าเงินหยวนของจีนไม่รู้ว่าจะเท่าไร และจะมีอีกหรือเปล่า จึงทำให้เป็น Sentiment ลบต่อตลาดฯในช่วงนี้
ดังนั้นนักลงทุนจึงได้หาสินทรัพย์ที่ปลอดภัยเข้าไปลงทุนก่อน และหุ้นที่มีการจ่ายเงินปันผลระหว่างกาลก็เป็นตัวเลือกได้ ขณะที่ในช่วงนี้ก็ให้ติดตามการทยอยประกาศผลประกอบการของบริษัทจดทะเบียนต่อไป และให้ติดตามการประกาศตัวเลขผลิตภัณฑ์มวลรวมภายในประเทศ(GDP)ในไตรมาส 2/58 ของไทยในวันจันทร์ด้วย
พร้อมให้แนวรับ 1,400 ถัดไป 1,392-1,388 จุด ส่วนแนวต้าน 1,415-1,418 จุด         
 